Bebakasa na Mambo a Lwitabilo Lwabo
Kyalo kya Eritrea kyakasa Bakamonyi ba kwa Yehoba ne baya mu machechi angi kwa kubula kwibatotolwesha nangwa kwibabuula mambo ene o bebakashila. Bakamonyi banabalume ne banabakazhi kuvwangakotu ne baana ne bakote bebakasa na mambo a kwingila mwingilo wa Lesa nangwa na mambo abula kuyukanyikwa. Bansongwalume bebakasa na mambo a kukana kutwela nkito ya bushilikale.
Kyalo kya Eritrea kufumatu kimye kyo kyatambwile bwana bwa bene mu 1993, Bakamonyi ba kwa Yehoba kechi bakasuluka ne. Ndamakyalo aye Afewerki wapaine Muzhilo pa 25 October mu 1994 wa kwibakana kwikala bangikazhi, amba mambo Bakamonyi kechi bevwangilemo mu bya bunsaji bwajingako mu 1993 ne, kabiji bakaine kutwela nkito ya bushilikale. Kufumatu kyokya kimye kufika ne lelo jino, bashilikale bena Eritrea bakasa, kumanyika ne kukatazha bingi Bakamonyi ba kwa Yehoba kuba’mba basankilepo lwitabilo lwabo.
Batwajijila Kwibakasa ne Kwibayanjisha Bingi
Banabalume basatu, ba Paulos Eyassu, ba Isaac Mogos ne ba Negede Teklemariam bebakashile pa 24 September mu 1994 na mambo a kukana kutwela nkito ya bushilikale. Bakamonyi bamo bebakashila mu makontena a byela, kabiji bakwabo bebakashila mu bishimikwa bya mabwe nangwa bya byela byo bazhiika panshi. Mu July 2011, kaili umo Misghina Gebretinsae wajinga na myaka 62 wafwile na mambo a kyuya byo bamubikile mu kishimikwa kyo bamanyikilamo bantu kyo “bazhiika panshi” mu Kaleya ka Meitir. Ba Yohannes Haile bajinga na myaka 68 bafwile pa 16 August mu 2012 byo bebakashile myaka ina mu Kaleya ka Meitir mwatwa bingi kyuya. Bakamonyi bakubalatu bo bakashile bebafumishe mu Kaleya ka Meitir na mambo a kukolwakolwa.
Bo Bakasa Katataka
Pa 14 April mu 2014, kafulumende wa kyalo kya Eritrea wakashile Bakamonyi ba kwa Yehoba kukila pa 90 byo bavulukilenga Kivuluko kya lufu lwa kwa Yesu Kilishitu. Pa boba bo bakashile pajinga banabalume ne banabakazhi kutendekela ku baana ba bañondo 16 kufika ku bakulumpe ba myaka 85. Pa 27 April mu 2014 kafulumende wa kyalo kya Eritrea wakashile Bakamonyi 31 kimye kyo bafunjilenga Baibolo. Ene mambo o bebakashila ne luno kechi ayukanyikwa ne.
Ndonda ya Byamwekele
Pa 23 January mu 2015
Bakamonyi 58 bebakashile kwa kubula kwibatotolwesha nangwa kwibabula mambo o balenga
Pa 12 December mu 2014
Bakamonyi 64 bebakashile kwa kubula kwibatotolwesha nangwa kwibabuula mambo ene o bebakashila.
Pa 25 July mu 2014
Bavula bo bakashile pa 14 April bebakasulula, bino bakwabo 20 bo bakashile pa 27 April kechi bebakasulula ne; Bakamonyi bonse bo bakasa baji 73.
Pa 27 April mu 2014
Bakamonyi 31 bebakashile kimye kyo bafunjilenga Baibolo.
Pa 14 April mu 2014
Bakamonyi kukila pa 90 bebakashile byo bavulukilenga Kivuluko kya lufu lwa kwa Kilishitu.
Mu November mu 2013
Bakamonyi 52 bebakashile ne kwibamanyika bingi.
Pa 16 August mu 2012
Ba Yohannes Haile bajinga na myaka 68 bafwijile mambo mu kaleya mwatwile bingi kyuya.
Mu July mu 2011
Ba Misghina Gebretinsae bajinga na myaka 62 bafwijile mambo mu kaleya mwatwile bingi kyuya.
Pa 28 June mu 2009
Bakapokola balukukile mazubo a Bakamonyi kimye kyo bapwijilenga ne kukasa Bakamonyi 23 bonse bajingapo, kutendekela pa baana ba myaka ibiji kufika ku ba myaka 80. Bakamonyi bonse bo bakashile bafikile 69.
Pa 28 April mu2009
Kafulumende wavilwile bonse, bino Kamonyi wa kwa Yehoba umo bamukashijile ku ofweshi wa bakapokola ne kumutwala ku Kaleya ka Meitir.
Pa 8 July mu 2008
Bakapokola balukukile Bakamonyi mu mazubo ne ku makito, kabiji bakashilepo Bakamonyi 24, bavula pa bano bo bakinkilemo manungo ku bisemi byabo.
Mu May mu 2002
Kafulumende wakainye mabumba a bupopweshi abujile kwikala pa bupopweshi buna bo baswishishe ku kafulumende.
Pa 25 October mu 1994
Muzhilo wapaine ndamakyalo wakainye Bakamonyi ba kwa Yehoba kwikala bangikazhi ne kubula kukasuluka kuba bintu byo bakeba.
Pa 24 September mu 1994
Ba Paulos Eyassu, ba Isaac Mogos ne ba Negede Teklemariam bebakashile kwa kubula kwibatotolwesha nangwa kwibabuula mambo ene o bebakashila, kabiji ne luno bakiji mu kaleya.
Mu ma 1940
Bupopweshi bwa Bakamonyi ba kwa Yehoba popo batendekele kwikala mu Eritrea.
ssw_Latn bem_Latn bem_Latn lug_Latn bem_Latn kon_Latn bem_Latn lua_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn lua_Latn bem_Latn lug_Latn bem_Latn lug_Latn bem_Latn bem_Latn bem_Latn bem_Latn bem_Latn lua_Latn wol_Latn bem_Latn bem_Latn bem_Latn bem_Latn bem_Latn twi_Latn bem_Latn